Vrou gevonnis wat byna R13 miljoen steelLinda Ebersohn (59). (Foto: Verskaf) ŉ 59-jarige vrou wat skuld beken het op 867 aanklagte van diefstal is Vrydag 15 jaar tronkstraf in die streekhof in Middelburg opgelê. Vyf jaar hiervan is opgeskort op voorwaarde dat sy nie weer aan sulke misdrywe skuldig bevind word gedurende die tydperk van die opskorting nie. Kapt. Dineo Lucy Sekgotodi, woordvoerder van die Valke, sê Linda Ebersohn het nege jaar lank die onderneming waar sy gewerk het uit amper R13 miljoen bedrieg. Maroela Media het vroeër berig dat Ebersohn as ŉ debiteureklerk in Middelburg gewerk het waar sy fiktiewe of bestaande krediteure se besonderhede gebruik het om betalings aan haar persoonlike rekening te maak. Sy het ook geld na haar man, Frans Hendrik Ebersohn, en twee kinders, Francois en Hendrik, se rekeninge oorgeplaas. Dié misdrywe het tussen 1998 en 2017 plaasgevind totdat die saak aan die Valke gerapporteer is. “Die saak is ondersoek en sy is in November 2018 in hegtenis geneem. Haar familielede is ook in hegtenis geneem en aangekla,” sê sy. Volgens Sekgotodi is die aanklagte teen Frans, Francois en Hendrik egter teruggetrek nadat Linda skuld beken het. Genl.maj. Zodwa Mokoena, provinsiale hoof van die Valke, het die vonnis verwelkom en die betrokke spanne vir hul toewyding aan die saak bedank. “Só ŉ vonnis sal as ŉ les vir ander diewe dien dat hul onregmatige dade hulle sal inhaal.”